**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για το νομοσχέδιο «Ο περί της** **Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Σιγκαπούρης, αφετέρου, (Κυρωτικός) Νόμος του 2023»**

**Παρόντες:**

Χάρης Γεωργιάδης, πρόεδρος Μαρίνα Νικολάου

Μάριος Μαυρίδης Γιώργος Κουκουμάς

Γιώργος Λουκαΐδης Χρύσης Παντελίδης

Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν την 31η Οκτωβρίου και στις 14 Νοεμβρίου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Εξωτερικών και της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης του νομοσχεδίου παρευρέθηκε επίσης τo μέλoς της επιτροπής κ. Αβέρωφ Νεοφύτου.

Σκοπός του νόμου που προτείνεται είναι η δυνάμει του άρθρου 169.2 του Συντάγματος κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Σιγκαπούρης, αφετέρου, η οποία υπεγράφη στις Βρυξέλες στις 19 Οκτωβρίου 2018 από τον αντιπρόσωπο της Ευρωπαϊκής Ένωσης, τους αντιπροσώπους των κρατών μελών της Ευρωπαϊκής Ένωσης και τον αντιπρόσωπο της Σιγκαπούρης.

Σύμφωνα με τον εκπρόσωπο του Υπουργείου Εξωτερικών, η εν λόγω συμφωνία θα αντικαταστήσει τη συμφωνία συνεργασίας που είχε υπογραφεί το 1980 μεταξύ της Ευρωπαϊκής Οικονομικής Κοινότητας και των κρατών της Ένωσης Χωρών της Νοτιοανατολικής Ασίας και θα αποτελέσει τη βάση για ενίσχυση του πολιτικού διαλόγου και της αποτελεσματικότερης συνεργασίας σε αρκετούς τομείς.

Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

21η Νοεμβρίου 2023

Αρ. Φακ. 23.01.064.150-2023

ΠΚ/ΧΓ/ΝΚ